CELEX: 
Language: el
Date: 2013-07-12 00:00:00
Title: ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) αριθ. …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τον κατάλογο των εξαιρούμενων φορέων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (EMIR) εκδόθηκε στις 4 Ιουλίου 2012 και άρχισε να ισχύει στις 16 Αυγούστου 2012. 
            
            
               Οι ευρωπαϊκές κεντρικές τράπεζες και οι δημόσιοι φορείς στην Ένωση που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του εξαιρούνται από τον EMIR. 
            
            
               Η Ευρωπαϊκή Επιτροπή εξουσιοδοτείται, βάσει του άρθρου 1 παράγραφος 6 του EMIR, να εκδίδει κατ’ εξουσιοδότηση πράξεις, σύμφωνα με το άρθρο 82, για την τροποποίηση του καταλόγου των οντοτήτων στις οποίες δεν εφαρμόζεται ο EMIR.
            
            
               Όπως απαιτείται βάσει του άρθρου 1 παράγραφος 6 του EMIR, η Ευρωπαϊκή Επιτροπή αξιολόγησε τη μεταχείριση των κεντρικών τραπεζών και των δημόσιων φορέων που διαχειρίζονται δημόσιο χρέος από τις σημαντικότερες τρίτες χώρες όσον αφορά τις συμβάσεις που αποτελούν αντικείμενο διαπραγμάτευσης. Η ανάλυση αυτή παρουσιάζεται σε έκθεση προς το Ευρωπαϊκό Κοινοβούλιο και το Συμβούλιο, η οποία συνοδεύει την παρούσα κατ’ εξουσιοδότηση πράξη. Η έκθεση καταλήγει στο συμπέρασμα ότι, στην παρούσα συγκυρία, οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του από την Ιαπωνία και τις Ηνωμένες Πολιτείες της Αμερικής θα πρέπει να προστεθούν στον κατάλογο των εξαιρούμενων οντοτήτων στο πλαίσιο του EMIR. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΓΚΡΙΣΗ ΤΗΣ ΠΡΑΞΗΣ
            
            
               Το άρθρο 1 παράγραφος 6 του EMIR απαιτεί από την Επιτροπή να αξιολογήσει τη διεθνή μεταχείριση των κεντρικών τραπεζών και των δημόσιων φορέων που διαχειρίζονται δημόσιο χρέος και, πιο συγκεκριμένα, να προβεί σε «συγκριτική ανάλυση της μεταχείρισης αυτών των φορέων και των κεντρικών τραπεζών στο νομοθετικό πλαίσιο σημαντικού αριθμού τρίτων χωρών, στις οποίες συγκαταλέγονται τουλάχιστον οι τρεις κυριότερες περιοχές δικαιοδοσίας ως προς τον όγκο των συναλλαγών σε συμβάσεις, καθώς και σε συγκριτική ανάλυση των προτύπων διαχείρισης κινδύνου που εφαρμόζονται στις συναλλαγές σε παράγωγα στις οποίες προβαίνουν αυτοί οι φορείς και οι κεντρικές τράπεζες στις εν λόγω περιοχές δικαιοδοσίας». 
            
            
               Η Επιτροπή χρησιμοποίησε λεπτομερείς στατιστικές της Τράπεζας Διεθνών Διακανονισμών (ΤΔΔ) προκειμένου να επιλέξει τις περιοχές δικαιοδοσίας προς ανάλυση. Σύμφωνα με τα δεδομένα που χρησιμοποιήθηκαν, οι τρεις πλέον σημαντικές δικαιοδοσίες όσον αφορά τον όγκο των συναλλαγών σε συμβάσεις είναι οι Ηνωμένες Πολιτείες της Αμερικής, η Ιαπωνία και η Ελβετία. Με σκοπό να συμπεριλάβει μεγαλύτερο αριθμό τρίτων χωρών στη συγκριτική ανάλυση, η Επιτροπή ανέλυσε επίσης το νομοθετικό πλαίσιο της Αυστραλίας, του Καναδά και του Χονγκ Κονγκ σχετικά με τις αγορές εξωχρηματιστηριακών παραγώγων, χώρες οι οποίες αποτελούν τις επόμενες τρεις σημαντικότερες δικαιοδοσίες όσον αφορά τον όγκο των συναλλαγών σε συμβάσεις. 
            
            
               Οι υπηρεσίες της Επιτροπής προέβησαν σε διαβούλευση με τις έξι αυτές χώρες, για να συλλέξουν πληροφορίες σχετικά με το αντίστοιχο νομικό πλαίσιό τους όσον αφορά τις συναλλαγές εξωχρηματιστηριακών παραγώγων το οποίο ισχύει για τις κεντρικές τράπεζες και τους δημόσιους φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του. 
            
            
               Οι υπηρεσίες της Επιτροπής προέβησαν επίσης σε διαβουλεύσεις με την Ευρωπαϊκή Αρχή Κινητών Αξιών και Αγορών (ΕΑΚΑΑ) και την Ευρωπαϊκή Κεντρική Τράπεζα.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 προσδιορίζει τις τροποποιήσεις που πρέπει να επέλθουν στον κανονισμό (ΕΕ) αριθ. 648/2012.
            
            
               Το άρθρο 2 προβλέπει ότι ο κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα.
            
            
               ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) αριθ. …/... ΤΗΣ ΕΠΙΤΡΟΠΗΣ
            
            
               της 12.7.2013
            
            
               για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τον κατάλογο των εξαιρούμενων φορέων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  1
               , και ιδίως το άρθρο 1 παράγραφος 6,
            
            
               Εκτιμώντας τα ακόλουθα:
            
            
               (1)Η Επιτροπή αξιολόγησε τη διεθνή μεταχείριση των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του και των κεντρικών τραπεζών, και υπέβαλε τα συμπεράσματά της στο Ευρωπαϊκό Κοινοβούλιο και το Συμβούλιο
                  2
               . Ειδικότερα, η Επιτροπή διενήργησε συγκριτική ανάλυση της μεταχείρισης των εν λόγω δημόσιων οργανισμών και των κεντρικών τραπεζών στην έννομη τάξη ενός σημαντικού αριθμού τρίτων χωρών, καθώς και των προτύπων διαχείρισης κινδύνου που εφαρμόζονται στις συναλλαγές σε παράγωγα στις οποίες προβαίνουν αυτοί οι φορείς και οι κεντρικές τράπεζες στις εν λόγω περιοχές δικαιοδοσίας.
            
            
               (2)Κατόπιν αυτής της ανάλυσης, η Επιτροπή κατέληξε στο συμπέρασμα ότι οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του θα πρέπει να εξαιρεθούν από τις υποχρεώσεις εκκαθάρισης και αναφοράς που ισχύουν για τα εξωχρηματιστηριακά παράγωγα (OTC), σύμφωνα με τους κανόνες για τα εξωχρηματιστηριακά παράγωγα που θεσπίστηκαν στην Ιαπωνία και τις Ηνωμένες Πολιτείες της Αμερικής.
            
            
               (3)Η προσθήκη κεντρικών τραπεζών και δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, από την Ιαπωνία και από τις Ηνωμένες Πολιτείες της Αμερικής, στον κατάλογο των εξαιρούμενων φορέων που αναφέρονται στον κανονισμό (ΕΕ) αριθ. 648/2012 αναμένεται να προωθήσει ουδέτερες συνθήκες αγοράς κατά την εφαρμογή των μεταρρυθμίσεων στον τομέα των εξωχρηματιστηριακών παραγώγων, όσον αφορά τις συναλλαγές με τις κεντρικές τράπεζες στις εν λόγω περιοχές δικαιοδοσίας, και να συμβάλει σε μεγαλύτερη διεθνή συνοχή και συνέπεια.
            
            
               (4)Η άσκηση νομισματικών αρμοδιοτήτων και η διαχείριση δημόσιου χρέους έχουν συνδυασμένο αντίκτυπο στη λειτουργία των αγορών επιτοκίων και θα πρέπει να συντονίζονται για να εξασφαλιστεί η αποτελεσματική άσκηση αυτών των δύο καθηκόντων. Δεδομένου ότι ο κανονισμός (ΕΕ) αριθ. 648/2012 εξαιρεί από το πεδίο εφαρμογής του τις κεντρικές τράπεζες της Ένωσης και άλλους δημόσιους φορείς της Ένωσης που διαχειρίζονται χρέος, ούτως ώστε να μην παρεμποδίζεται η δυνατότητά τους να εκτελούν καθήκοντα κοινού συμφέροντος, η εφαρμογή διαφορετικών κανόνων όσον αφορά τις εν λόγω λειτουργίες, όταν ασκούνται από φορείς τρίτων χωρών, θα ήταν επιζήμια για την αποτελεσματικότητά τους. Προκειμένου να εξασφαλιστεί ότι οι κεντρικές τράπεζες και άλλοι δημόσιοι φορείς τρίτων χωρών που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του εξακολουθούν να είναι σε θέση να επιτελούν ικανοποιητικά τα καθήκοντά τους, οι δημόσιοι φορείς τρίτων χωρών που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του θα πρέπει επίσης να εξαιρεθούν από τον κανονισμό (ΕΕ) αριθ. 648/2012,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 1 παράγραφος 4 του κανονισμού (ΕΕ) αριθ. 648/2012, προστίθεται το ακόλουθο στοιχείο γ):
            
            
               «γ)
                     οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του στις ακόλουθες χώρες:
            
            
               i)Ιαπωνία· 
            
            
               ii)Ηνωμένες Πολιτείες Αμερικής.».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.7.2013
            
            
               
                     Για την Επιτροπή
               
               
                     Πρόεδρος
                     José Manuel BARROSO
               
            
         
         
            
                  
                     (1)
                  
                        ΕΕ L 201 της 27.7.2012, σ. 1.
               
               
                  
                     (2)
                  
                        COM/2013/0158 final